Som led i kampen mod mobning går Nicolai Aagaard Danmark rundt. På turen vil han tilbagelægge cirka 2.500 kilometer, og det bliver gjort baglæns.

Udstyret med en barnevogn, et par vandrestøvler og ikke mindst to spejle går Nicolai Aagaard Danmark rundt for at sætte fokus på kampen mod mobning. I alt bliver det til 2.500 kilometer via klosterruten. Men ikke nok med det. Hele turen bliver tilbagelagt baglæns. Nikolai Aagaard er fra Helsingør, men han har startet sin tur i Skagen, og planen er, at han skal ende hjemme i Helsingør. Hele turen varer cirka fire til fem måneder. Det gør han, for at bekæmpe mobning. Noget, Nicolai Aagaard selv har oplevet, fordi han lider af sygdommen tourette. Det er en sygdom, som har forskellige symptomer fra person til person, men mange lider af ufrivillige tics eller udbrud, hvor man ikke kan kontrollere, hvad man gør eller siger. - Jeg er blevet mobbet meget. Særligt da jeg var barn, siger Nicolai Aagaard, og fortsætter: - Engang da jeg var tolv, blev jeg tvunget til at kysse nogens sko, bare fordi jeg skulle gå forbi dem. Baglæns gåtur giver mere fokus Så for at bekæmpe mobning har han altså nu vendt mobning ryggen. Det er blandt andet derfor, han nu går Danmark baglæns rundt. - Sidste år gik jeg Danmark forlæns rundt, og jeg blev siden meget inspireret i forhold til, hvordan man stopper mobning. Og hvis jeg gik forlæns, ville ingen kigge på mig. Men nu går jeg baglæns, så folk lægger mere mærke til mig. Det er med til at sprede budskabet, fortæller Nicolai Aagaard. Vi var med, da Nicolai Aagaard gik Danmark rundt i 2020. Se mere her. Med sin barnevogn med to sidespejle gik han således lørdag formiddag fra Pikkerbakken i Frederikshavn, hvor han blev ledsaget af borgmester i Frederikshavn Kommune, Birgit S. Hansen, og en håndfuld medlemmer fra den nordjyske afdeling af Landsforeningen for Autisme. På mandag fortsætter turen for Nicolai Aagaard, når han forlader Frederikshavn med kursen mod Sæby.